**Punkalaitumen kirkko** on Punkalaitumella sijaitseva kirkkorakennus. Sen vihki käyttöön lääninrovasti Idman vuonna 1774.

Punkalaitumen seurakunta itsenäistyi Pietari Brahen allekirjoittamalla perustamiskirjalla 1639. Tuolloin Punkalaitumella oli jo aiemmin rakennettu kappelirakennus. Aikaisin säilynyt maininta nykyistä kirkkorakennusta edeltäneestä kirkosta on vuodelta 1724. Vanhaa kirkkoa kunnostettiin 1700-luvulla useaan otteeseen. Salama kuitenkin sytytti kirkon 1773 ja oli aloitettava uuden kirkon rakentaminen. 

Uuden kirkon suunnitteli ja rakensi rakennusmestari Johan Björman Humppilasta. Se nousi vanhan kirkon viereen punkalaitumelaisten omista puista ja osin omin voiminkin. Uuden kirkon alle ei aiemmasta rakennuksesta poiketen tehty enää hautauksia. Alkuperäisessä asussaan kirkko ilmeisesti edusti tyypillistä lounaissuomalaista pitkäkirkkotyyppiä. Kokonaisuuteen kuului 1761 valmistunut Antti Piimäsen suunnittelema tapulimaisesti nivelletty torni. Hirsipintainen kirkko laudoitettiin 1798. 

Myöhemmin kaksi sivueteistä yhdistettiin kirkkosaliin, jolloin kirkko sai nykyisen ristikirkon muodon. Kellotapuli tehtiin ajan tavan mukaan kirkon länsipäähän. Piirustuksissa se oli piirretty sirommaksi, mutta rakennusvaiheessa päädyttiin kustannussyistä yksinkertaisempaan ja massiivisempaan muotoon. Nykyinen ulkoasu on peräisin 1800-luvun jälkipuolen, erityisesti A. Cavénin vuoden 1873 suunnitelmien pohjalta tehdyistä uudistuksista. Kirkkoa on korjattu mm. vuosina 1909, 1939 ja 1974. Seurakunnan 300-vuotisjuhlaa varten rakennus maalattiin ja interiööri modernisoitiin 1939 arkkitehti Bertel Strömmerin suunnitelman mukaan.  Ulkoremontti ja -maalaus on tehty 1994.

Vuoden 1796 maalaustöiden yhteydessä maalari Zukanderia pyydettiin maalaamaan myös alttaritaulu. Vuoden 1826 kalustoluettelon mukaan tauluja oli kaksi asetettuina päällekkäin. Toinen esitti Jeesusta ristillä ja toinen ehtoollisen asettamista. Näihin ei kuitenkaan oltu tyytyväisiä, joten alettiin kerätä varoja uuteen tauluun. Nykyinen taulu on Alexandra Frosterus-Såltinin maalaama vuodelta 1888. Se esittää Kristuksen kirkastumista.

Lähteet
-------

1. ↑  Niemelä, Jari - Anttila, Veikko - Hakanen, Aimo:: *Punkalaitumen historia 2*, s. 318. Punkalaitumen historiatoimikunta, 1989.
2. ↑  Juho Heininen: *Piirteitä Punkalaitumen menneiltä ajoilta*, s. 7-9. Punkalaitumen kirjakauppa, 1927.
3. ↑  Niemelä, Jari - Anttila, Veikko - Hakanen, Aimo: *Punkalaitumen historia 2.*, s. 316. Punkalaitumen historiatoimikunta, 1989.
4. ↑  Juho Heininen: *Piirteitä Punkalaitumen menneiltä ajoilta*, s. 15. Punkalaitumen kirjakauppa, 1927.
5. ↑  Niemelä, Jari - Anttila, Veikko - Hakanen, Aimo: *Punkalaitumen historia 2.*, s. 316. Punkalaitumen historiatoimikunta, 1989.
6. ↑  Niemelä, Jari - Anttila, Veikko - Hakanen, Aimo: *Punkalaitumen historia 2.*, s. 316. Punkalaitumen historiatoimikunta, 1989.
7. ↑  Niemelä, Jari - Anttila, Veikko - Hakanen, Aimo: *Punkalaitumen historia 2.*, s. 324. Punkalaitumen historiatoimikunta, 1989.
8. ↑  Haapio, Markku (toim. vastaava): *Suomen Kirkot ja Kirkkotaide 2*, s. 268. Lieto: Etelä-Suomen Kustannus Oy, 1980. ISBN 951-9064-28-1.
9. ↑  Niemelä, Jari - Anttila, Veikko - Hakanen, Aimo: *Punkalaitumen historia 2.*, s. 318. Punkalaitumen historiatoimikunta, 1989.
10. ↑  Niemelä, Jari - Anttila, Veikko - Hakanen, Aimo: *Punkalaitumen historia 2.*, s. 321. Punkalaitumen historiatoimikunta, 1989.

Aiheesta muualla
----------------

* Kuvia tai muita tiedostoja aiheesta **Punkalaitumen kirkko** Wikimedia Commonsissa